ພວກອົບພະຍົບ ອາຟຣິກາ ປະທ້ວງ ກ.ໝ. ຄົນເຂົ້າເມືອງ ອິສຣາແອລ (ສະ​ໄລ​ດ໌)
ພວກອົບພະຍົບອາຟຣິກາ ຫຼາຍພັນຄົນ ທຳການປະທ້ວງ ໃນກຸງ Tel Aviv ເປັນມື້ທີສອງລຽນຕິດ ຕໍ່ກົດໝາຍ ຄົນເຂົ້າເມືອງ ຂອງອິສຣາແອລ.
ພວກອົບພະຍົບເຂົ້າເມືອງອາຟຣິກາຫຼາຍພັນຄົນພາກັນຍ່າງ ເປັນມື້ທີສອງລຽນຕິດໃນກຸງ Tel-Aviv ເພື່ອທຳການປະທ້ວງ ອັນທີ່ພວກເຂົາເຈົ້າກ່າວວ່າ ການປະຕິບັດຕໍ່ຢ່າງທາລຸນໂດຍ ລັດຖະບານອິສຣາແອລ ນັ້ນ ການຍ່າງປະທ້ວງໃນວັນຈັນມື້ນີ້ ແມ່ນຮວມທັງການຢຸດແວ່ທີ່ ສະຖານທູດຂອງສະຫະລັດ ແລະສະຖານທູດຫຼາຍແຫ່ງຂອງ ພວກປະເທດໃນຢູໂຣບ ໃນຂະນະທີ່ພວກອົບພະຍົບເຫຼົ່ານີ້ ພະຍາຍາມດຶງດູດເອົາຄວາມສົນໃຈຕໍ່ຄວາມປາດຖະໜາຂອງ ເຂົາເຈົ້າເພື່ອຢາກຂໍລີ້ໄພ ແລະໃຫ້ຍຸດຕິການນຳໃຊ້ກົດໝາຍ ຕ່າງໆທີ່ສາມາດຈັບກຸມເຂົາເຈົ້າໄປຄຸມຂັງໄວ້ ຫຼືຫ້າມພວກເຂົາ ເຈົ້າໄປເຮັດວຽກໄດ້ນັ້ນ ລັດຖະສະພາອິສຣາແອລ ໄດ້ຮັບຮ່າງກົດໝາຍສະບັບນຶ່ງໃນເດືອນແລ້ວນີ້ ໂດຍອະນຸມັດໃຫ້ ພວກເຈົ້າໜ້າທີ່ຈັບກຸມພວກອົບພະຍົບທີ່ບໍ່ມີເອກະສານທີ່ຖືກຕ້ອງໄປກັກຂັງໄວ້ໄດ້ໂດຍບໍ່ມີ ກຳນົດ ແລະຫ້າມພວກເຂົ້າໄປເຮັດວຽກເຮັດການ ພວກອົບພະຍົບຈຳນວນຫຼາຍກວ່າ 1 ໝື່ນຄົນພາກັນອອກໄປໂຮມຊຸມນຸມປະທ້ວງໃນກຸງ Tel Aviv ໃນວັນອາທິດວານນີ້ ທ່ານນາງ Walpuga Engkbrecht ຜູ້ຕາງໜ້າອົງການອົບພະຍົບສະຫະປະຊາຊາດປະຈຳ ອິສຣາແອລ ໄດ້ຕຳໜິຕິຕຽນນະໂຍບາຍຂອງອິສຣາແອລໃນຖະແຫຼງການສະບັບນຶ່ງໃນວັນ ອາທິດວານນີ້ ທ່ານນາງ Englbrecht ໄດ້ເນັ້ນໜັກກ່ຽວກັບສະຖານທີ່ຄຸມຂັງໃໝ່ແຫ່ງນຶ່ງ ໃນເຂດທະເລຊາຍທາງທິດໃຕ້ຂອງອິສຣາແອລ ວ່າປາກົດວ່າດຳເນີນໄປໂດຍຈະບໍ່ມີການ ປ່ອຍໂຕພວກບຸກຄົນເຫຼົ່ານີ້ເລີຍ